MSV Duisburg is 'n sportklub uit Duisburg in die deelstaat Noord-Rynland-Wesfale in Duitsland, veral bekend vir sy sokkerafdeling. Behalwe sokker het die klub afdelings vir handbal, hokkie, atletiek, vlugbal, judo en gimnastiek. Meiderich is 'n stadsdeel van Duisburg wat tot 1905 'n onafhanklike stad was. Die klub is op 17 September 1902 gestig as Meidericher Spielverein von 1902 e.V. In 1905 het SC Viktoria Meiderich by die klub aangesluit. Die klub het in 1929 en 1931 die uitspeelwedstryde om die Duitse kampioenskapstitel gehaal, maar hierna het die klub gesukkel en kon dit nie die Gauliga haal tydens die Derde Ryk nie. Die hoogste vlak is eers weer in 1951 gehaal toe daar na die Oberliga Wes gepromoveer is. Die Zebras was een van die klubs wat aan die eerste Bundesligaseisoen in 1963 deelgeneem het. In hierdie eerste seisoen het die klub tweede geëindig, sy hoogste posisie tot nou toe. Die naam is aan die einde van die 1965/66-seisoen verander na die huidige MSV Duisburg. Die klub het ook al drie keer die eindstryd van die DFB-Pokal gehaal (1966, 1975 en 1998), maar elke slag verloor.